ความสำเร็จของ Careem ซูเปอร์แอป ในตะวันออกกลาง
หากพูดถึงแอปพลิเคชันให้บริการแบบ On-Demand ที่หลายคนต้องเคยใช้ ในประเทศสหรัฐอเมริกา อาจจะเป็น Uber ในประเทศไทย อาจจะเป็น Grab แต่ถ้าในกลุ่มประเทศภูมิภาคตะวันออกกลาง  แอปพลิเคชันนั้นคือ “Careem”
3 มี.ค. 2563

ความสำเร็จของ Careem ซูเปอร์แอป ในตะวันออกกลาง /โดย ลงทุนแมน
หากพูดถึงแอปพลิเคชันให้บริการแบบ On-Demand ที่หลายคนต้องเคยใช้
ในประเทศสหรัฐอเมริกา อาจจะเป็น Uber
ในประเทศไทย อาจจะเป็น Grab
แต่ถ้าในกลุ่มประเทศภูมิภาคตะวันออกกลาง 
แอปพลิเคชันนั้นคือ “Careem”
Careem นำเสนอบริการอะไรบ้าง 
ทำไมถึงได้รับความนิยมในตะวันออกกลาง
ลงทุนแมนจะเล่าให้ฟัง
╔═══════════╗
Blockdit ที่สุดของแอปมีสาระ
╚═══════════╝
Careem เป็นสตาร์ตอัปแพลตฟอร์มให้บริการ On-Demand จากประเทศสหรัฐอาหรับเอมิเรตส์
ก่อตั้งขึ้นเมื่อปี 2012 โดยนักธุรกิจชื่อ Mudassir Sheikha ชาวปากีสถาน และ Magnus Olsson ชาวสวีเดน
เริ่มแรกพวกเขาสร้างแอปพลิเคชันสำหรับเรียกรถ
ซึ่งไม่นาน ก็สามารถขยายตลาดไปใน 15 ประเทศ ของภูมิภาคตะวันออกกลาง แอฟริกา และเอเชียใต้
สาเหตุที่ Careem เหนือกว่าแบรนด์คู่แข่งจากชาติตะวันตก เช่น Uber
คือการออกแบบบริการ ที่เข้าใจสภาพพื้นฐานธุรกิจ และพฤติกรรมผู้บริโภคในท้องถิ่นตนเอง
เริ่มตั้งแต่ตัวแอปพลิเคชัน..
ปัญหาสำคัญที่ส่งผลต่อธุรกิจแพลตฟอร์มเรียกรถในประเทศเหล่านี้
คือข้อมูลแผนที่ออนไลน์ ยังไม่สมบูรณ์ครบถ้วนมากนัก
เพื่อแก้ไขปัญหา Careem จึงลงทุนสร้างฐานข้อมูลแผนที่ของตัวเองขึ้นมาใหม่อย่างละเอียด
ทำให้การใช้งานแอปมีประสิทธิภาพสูงกว่ารายอื่น
เรื่องต่อมาคือ การเรียกรถ..
ในหลายพื้นที่ การเชื่อมต่อกับอินเทอร์เน็ตยังไม่ค่อยเสถียรสักเท่าไหร่ ทำให้ลูกค้าอาจเรียกรถไม่สำเร็จ
Careem จึงเปิดให้จองรถผ่านข้อความบน WhatsApp ได้อีกช่องทางหนึ่ง
ประเด็นถัดไปคือ ระหว่างนั่งบนรถ..
เนื่องจากประเทศแถบตะวันออกกลาง มีถึง 60 ภาษา ทำให้อาจมีกำแพงด้านการสื่อสารอยู่บ้าง
Careem จึงตั้ง Call Center ไว้เผื่อกรณีที่ต้องการพูดคุยกับพนักงานขับให้เข้าใจยิ่งขึ้น
และสุดท้าย เมื่อถึงที่หมาย..
ประชาชนส่วนใหญ่ ยังคุ้นเคยกับการใช้เงินสด มากกว่าจ่ายแบบออนไลน์
ทำให้ Careem ยอมรับเงินสด ต่างจาก Uber ที่ตอนแรกยังไม่มีฟีเจอร์นี้
นอกจากนี้ Careem ยังมีเครือข่ายพนักงานขับรถจำนวนกว่า 1 ล้านราย
โดยตั้งชื่อตำแหน่งนี้ว่า กัปตัน เพื่อยกระดับมุมมองต่ออาชีพ
รวมทั้งจ้างกัปตันที่เป็นผู้หญิง ซึ่งไม่ค่อยได้รับโอกาสทำงานวงการขนส่ง
หลังจากประสบความสำเร็จกับบริการเรียกรถ บริษัทได้วางเป้าหมายต่อไปในการเป็น “ซูเปอร์แอป”
โดยใช้ประโยชน์จากข้อมูลแผนที่ในมือ มาต่อยอดบริการอื่น ที่ทำให้ผู้บริโภคต้องเข้ามาใช้แอปทุกวัน
ไม่ว่าจะเป็น บริการเรียกจักรยานยนต์ ดิลิเวอรีอาหาร หรือดิลิเวอรีสินค้า
ซึ่งจะถูกเชื่อมโยงกันผ่านระบบสะสมคะแนน
ทั้งนี้คาดการณ์ว่าในอนาคต บริษัทอาจจะพัฒนาระบบธนาคารออนไลน์อีกด้วย
เพื่อสนับสนุนการใช้บริการบนแพลตฟอร์มให้สะดวกยิ่งขึ้น
ปัจจุบัน Careem มีผู้ใช้งานอยู่ทั้งหมด 33 ล้านราย
และในการระดมทุนเมื่อปี 2018 บริษัทได้ถูกประเมินมูลค่าไว้ที่ 63,000 ล้านบาท
อย่างไรก็ตาม พวกเขาก็ยังมีโอกาสเติบโตอีกมาก
หากแต่ละประเทศในตะวันออกกลางมีการพัฒนาโครงสร้างพื้นฐานด้านโทรคมนาคมที่ดีขึ้น
สะท้อนจากอัตราการเข้าถึงอินเทอร์เน็ตของประชากร ในปี 2019
ยุโรป 83%
สหรัฐอเมริกา 77%
ตะวันออกกลาง 52%
เอเชีย 48%
แอฟริกา 28%
ด้วยศักยภาพทางธุรกิจที่น่าสนใจ จึงไปเข้าตาบริษัทแพลตฟอร์ม On-Demand ยักษ์ใหญ่อย่าง Uber
แม้ตอนนี้ Uber มีลูกค้าอยู่ 110 ล้านราย ใน 63 ประเทศทั่วโลก
แต่ตลาดที่บริษัทเป็นผู้นำ เช่น สหรัฐอเมริกาและยุโรป ก็เริ่มถึงจุดอิ่มตัว และต้องการเติบโตในตลาดใหม่
ที่ผ่านมา Uber ยอมถอยออกจากตลาดที่ไม่เชี่ยวชาญเท่าแบรนด์ท้องถิ่น
เช่น การขายกิจการในจีนให้กับ DiDi Chuxing หรือในเอเชียตะวันออกเฉียงใต้ให้กับ Grab
แต่คราวนี้ พวกเขาเล็งเห็นโอกาสในตะวันออกกลาง
จึงขอซื้อกิจการ Careem ไปด้วยมูลค่า 97,000 ล้านบาท
ซึ่งสูงกว่ามูลค่าที่ถูกประเมินไว้เกิน 50% และถือเป็นดีลซื้อขายบริษัทเทคโนโลยีใหญ่ที่สุดของภูมิภาค
โดย Uber จะยังให้คงชื่อแบรนด์ Careem ไว้เหมือนเดิม เพราะมันเป็นที่คุ้นเคยของผู้บริโภคไปเสียแล้ว
จากเรื่องราวนี้จะเห็นได้ว่า
ความเป็นมาตรฐานสากล อาจใช้ไม่ได้ผลเสมอไป
เพราะแต่ละพื้นที่ย่อมมีลักษณะตลาดที่แตกต่างกันออกไป
และคนที่น่าจะเข้าใจผู้บริโภคได้ดีที่สุด คงหนีไม่พ้น เจ้าของกิจการในท้องถิ่น
ซึ่งเป็นข้อได้เปรียบมหาศาล ในการทำธุรกิจสู้กับบริษัทต่างชาติ
ไม่แน่ว่าต่อไป
เราอาจได้เห็นสตาร์ตอัปไทย ที่เข้าใจคนไทยจริงๆ
สามารถครองใจคนไทย
ไม่แพ้แบรนด์จากต่างประเทศก็เป็นได้..
----------------------
Blockdit ที่สุดของแอปมีสาระ
----------------------
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
References
-
-
-